Declaració d'origen i destinació de la producció de raïm
Declaració de destinació de la producció de raïm de parcel·les sense autorització administrativa
Accés a les dades del registre vitivinícola
El Reglament CE 1282/2001, de la Comissió, de 28 de juny, pel qual s'estableixen disposicions del Reglament CEE 1493/1999, del Consell, pel que fa a la recopilació d'informació per al coneixement dels productes i el seguiment del mercat en el sector vitivinícola, i que modifica el Reglament CE 1623/2000, estableix les disposicions que regulen les declaracions de collita de raïm, de producció i d'existències de productes en el sector vitivinícola, i els terminis per efectuar la declaració de producció.
El Reial decret 373/2003, de 28 de març, de mesures urgents en el sector vitivinícola (BOE núm. 86, de 10.4.2003), estableix, al seu article 1.7, la inclusió d'un nou capítol 7 al Reial decret 1472/2000, de 4 d'agost (BOE núm. 187, de 5.8.2000), amb el títol de control del potencial vitícola.
En aquest nou capítol es regula tot el que fa referència a les declaracions d'origen i destinació de la producció de raïm, la destinació de la producció de les plantacions sense autorització administrativa, els models de declaracions, el lloc i la data de presentació, les obligacions dels productors, la limitació d'ajuts comunitàries, i els rendiments i la limitació d'accés a les mesures de regulació.
Per tot això, s'ha cregut convenient dictar aquesta disposició amb la finalitat de regular els aspectes complementaris que permetin assegurar la consecució dels objectius d'aquestes declaracions i, al mateix temps, s'ha procedit a la reproducció parcial d'alguns preceptes de la reglamentació comunitària i estatal per tal de facilitar una millor comprensió als interessats.
En l'elaboració d'aquesta Ordre s'han tingut en compte les propostes del sector vitícola de Catalunya, representat a la Taula Sectorial de la Vinya i el Vi.
Aquesta Ordre té per objecte regular el procediment per a la presentació de les declaracions de collita, de producció, d'existències, i d'origen i destinació de la producció de raïm, del raïm procedent de les parcel·les ubicades a l'àmbit territorial de Catalunya, i la declaració de destinació de la producció de les parcel·les ubicades a l'àmbit territorial de Catalunya i que no disposen d'autorització administrativa.
Estan obligats a realitzar la declaració d'existències totes les persones físiques o jurídiques, o les seves agrupacions, que no siguin consumidors privats o minoristes i que tinguin en el seu poder, a 31 de juliol, vi o most de raïm.
El propietari de les existències emplenarà una declaració per cada celler o magatzem on es trobin.
3.1 Estan obligats a presentar la declaració de producció totes les persones físiques o jurídiques, o les seves agrupacions, que hagin produït vi i productes diferents del vi procedent de la collita anual o que tinguin productes diferents del vi, tot i no tenir la propietat de la quantitat total produïda.
Les dades de la declaració es referiran a 25 de novembre.
3.2 Estan exempts de presentar-la els que compleixin alguna de les condicions següents:
a) Els colliters que destinin la seva producció total al consum en estat natural, a la pansificació, a la transformació directa en suc de raïm o que la seva explotació tingui menys de 10 àrees de vinya i no comercialitzin la collita.
b) Els productors que en les seves instal·lacions obtinguin, mitjançant la vinificació de productes comprats, una quantitat de vi inferior a 10 hl (1.000 litres) no destinada a la comercialització.
c) Els colliters que siguin socis o membres d'un celler cooperatiu sotmès a l'obligació de presentar declaració i lliurin la totalitat de la seva producció al celler esmentat, tot i que se'n reservin una petita part per obtenir, mitjançant vinificació, una quantitat de vi inferior a 10 hl destinada al seu consum particular.
3.3 Es formalitzarà una declaració per cada celler propi o llogat on s'hagin elaborat els productes.
4.1 Estan obligats a presentar la declaració de collita totes les persones físiques o jurídiques, o les seves agrupacions, que produeixin raïm, amb excepció dels viticultors que compleixin alguna de les condicions següents:
a) Destinin la seva producció total al consum en estat natural, a la pansificació o a la transformació directa en suc de raïm.
b) La seva explotació tingui menys de 10 àrees de vinya i no comercialitzin la collita.
c) La totalitat de la seva collita sigui transformada en vi per ells mateixos o pel seu compte.
d) Siguin socis o membres d'un celler cooperatiu o una agrupació, al qual lliurin la totalitat de la seva collita en forma de raïm o most.
4.2 Els viticultors hauran de formalitzar una declaració per cada demarcació on tinguin superfície de vinya en producció.
4.3 Els viticultors obligats a presentar la declaració de collita hauran de presentar una còpia autenticada a cadascun dels cellers on hagin lliurat la seva producció.
4.4 A partir del 2 de novembre de cada any, en el Registre Vitivinícola de Catalunya, es generaran les declaracions de collita de manera automàtica tenint en compte totes les dades referents a les pesades de raïm entrades durant la verema.
4.5 Les persones viticultores que no lliurin la totalitat de la seva collita a cellers elaboradors de Catalunya resten obligades a presentar la declaració de collita per via telemàtica o en suport paper.
6.1 Estan obligats a realitzar la declaració de destinació de la producció tots els viticultors que hagin obtingut, en forma de raïm o de most, la seva producció que procedeixi de parcel·les plantades sense autorització de l'Administració, d'acord amb el capítol 3 de l'Ordre de 6 de setembre de 2000, per la qual s'estableixen les normes i els procediments de regulació del potencial vitícola de Catalunya.
6.2 El viticultor productor de raïm que procedeixi de parcel·les de vinya plantades sense autorització administrativa i no regularitzades a la data de presentació de la declaració haurà de presentar una declaració identificant clarament la referència cadastral de la parcel·la (municipi, polígon i parcel·la), la superfície, la producció i la destinació.
Les declaracions es presentaran en els models normalitzats que a tal efecte disposaran les oficines comarcals i els serveis territorials del Departament d'Agricultura, Ramaderia i Pesca.
Les declaracions a què fan referència els articles anteriors es presentaran al Registre de les oficines comarcals o dels serveis territorials del Departament d'Agricultura, Ramaderia i Pesca, o en qualsevol dels llocs que preveu l'article 38.4 de la Llei 30/1992, de règim jurídic de les administracions públiques i del procediment administratiu comú.
Els viticultors o els productors podran consultar i realitzar les declaracions mitjançant l'aplicació informàtica RVC, Registre vitivinícola de Catalunya, disponible al web del Departament d'Agricultura, Ramaderia i Pesca, d'acord amb el que disposa l'article 11 del Decret 264/2003, de 21 d'octubre, pel qual es regula el Registre vitivinícola de Catalunya (RVC).
La presentació informàtica de les declaracions no eximeix de l'obligació de presentar-les en suport paper als llocs referits a l'article 8 d'aquesta Ordre.
Ordre d'11 de novembre de 1997, sobre declaracions d'existències, de collita de raïm i de producció del sector vitivinícola (DOGC núm. 2529, d'1.12.1997).
Ordre ARP/37/2002, de 14 de febrer, per la qual es modifica l'Ordre d'11 de novembre de 1997, sobre declaracions d'existències, de collita de raïm i de producció del sector vitivinícola (DOGC núm. 3583, de 26.2.2002).